
Nyt fra SUFOI's Fotoafdeling 

Af Ole Hermingsen 

2630 Taastrup 13. oktober 2011 

Faldt overe dette gamle billede jeg tog ved Høje Taastrup station. Ved ikke lige hvad den hvide kugle ti! højre er?? Sikkert ikke noget, men 
synes I skulle se det. 

Sådan lød det i en nylig henvendelse om et 6 år gammelt foto. 




Det originalt modtagne foto herover samt en udsnitsforstørrelse af den lysende 
kugle på himlen yderst til højre i billedfeltet. Lyset blev ikke observeret ved 
fotograferingen, men er først senere opdaget på billedet. 

Der er tale om en refleksdannelse i kameraets objektiv. 


SUFOI's konklusion 

Billedet er oprindeligt taget for at forevige det flotte bisolsfænomen midt i billedet. Interessen samler sig dog mere om den lille grønlige, runde 
aftegning til højre i fotoet. 

Der er tale om en refleks i kameraets objektiv forårsaget af det skarpe lys fra Solen yderst i venstre side af billedfeltet. 

Hvis man forsyner originalfotoet med diagonalstreger for at markere billedets midtpunkt, kan man diametralt modsat midtpunktet se årsagen 
til den grønne aftegning = Solen. 

SUFOI's Fotoafdeling har i årenes løb modtaget flere lignende optagelser taget med forskelligartede kameraer. En del af disse optagelser er 
omtalt i UFO-Mail, bl.a.: 

http://www.sufoi.dk/ufo-mails/um-2013/uml3-156.php og 

http://www.sufoi.dk/ufo-mails/um-2016/uml6-217.php. 







7183 Randbøl 19. september 2017 

SUFOI's Fotoafdeling har modtaget et antal fotos taget den 19. september med samme type fænomen. 




Et af de modtagne fotos (t.v.) samt en 
udsnitsforstørrelse heraf, hvor den lille 
blå, runde aftegning (forårsaget af 
Solen) ses nedenfor blomsterkrukken. 


Fotografen tog dagen efter endnu et antal fotos med samme form for aftegning pa og sendte billederne til orientering til SUFOI's Fotoafdeling. 
Også her er der tale om samme form for refleksdannelse i kameraets objektiv forårsaget af Solens skarpe lys som ovenfor omtalt og taget i 
Taastrup 13. oktober 2011. 


5772 Kværndrup 5. august 2017 

SUFOI's Fotoafdeling modtog en kort videosekvens visende en mørk, 
delvis overskyet himmel med nogle lyse pletter på, der har forundret 
observatøren. 

SUFOI's konklusion 

Observatøren opgiver ikke, hvilken retning optagelsen er sket mod. 
Trods den manglende, vigtige oplysning konkluderer Fotoafdelingen, 
at der er tale om lys fra Månen bag drivende skyer. 


Stillbillede fra den modtagne videosekvens 
med lysene på himlen. 




Til sammenligning tog 
Fotoafdelingen 2 dage senere dette 
foto af Månen (herover) delvist 
dækket af skyer. På 
udsnitsforstørrelsen af billedet ses 
Månen som markante, adskilte lys 
på himlen. 


Fotos: Ole Henningsen 










Derfor er sølvpapirhatte udbredte 
i visse kredse 


Af Karsten Bomholt 

Space Oddities er ifølge forlaget udgivet i anledningen af 60-året for opsendelsen af Sputnik 1 og 70-året for Kenneth 
Arnolds UFO-observation. Den er på 320 tætskrevne sider, hvoraf de 280 udgør selve teksten, medens resten er noter og 
litteraturhenvisninger. Bogen er uden illustrationer. Kun forsiden prydes af et billede af Mælkevejen i området mellem 
Svanen, Ørnen og Skytten, hvilket sammen med titlen straks leder tanken hen på en (populær)videnskabelig gennemgang 
af astronomiens historie. 

Dette indtryk bliver forstærket af bagsidetekstens overskrift, som citerer de to første linjer af en 
populær engelsk godnatsang skrevet af Jane Taylor i begyndelsen af 1800-tallet: Twinkle, 
twinkle, little star, How I wonder what you are! Herefter følger en tilsyneladende besynderlig 
tilføjelse, som dog snart viser sig at afspejle bogens reelle indhold: Are You a giant Nazi Iceberg? 
Bogen handler nemlig ikke om astronomi, rumfart, ufoer eller aliens, selv om alle fire emner 
uundgåeligt dukker op med jævne mellemrum. Tycho Brahe, Newton, Kepler samt mange andre 
kendte videnskabsmænd som fx de banebrydende raketforskere Konstantin Tsiolkovsky, Robert 
Goddard og Wernher von Braun bliver alle nævnt en passant, ligesom også kendte 
kontaktpersoner, fx George Adamski, får spalteplads. 

Space Oddities handler derimod om alle de skøre, absurde og uvidenskabelige forestillinger, folk 
har forsøgt at gøre sig bemærket for gennem tiderne. Udtrykkene skøre, absurde og 
uvidenskabelige kan bruges her uden blusel, idet det er forfatterens egne ord. S. D. Tucker 
lægger på intet tidspunkt skjul på sin egen mening om alt det nonsens, han udpensler i bogens 
mange kapitler, hvilket sker på en humoristisk måde. Fx skriver han, at præsidenten for 
International Flat Earth Research Society, Charles K. Johnson, efter sin død i 2001 forhåbentlig 
blev begravet mindre end 6 fod underjorden - i modsat fald ville han jo falde ud på den anden 
side. 

Selv om man som mangeårig læser af UFO-Nyt er blevet præsenteret for et væld af 
konspirationsteorier, er der mange, som sikkert er nye for læseren. Månelandingerne, 
Marsansigtet, Roswell ... er naturligvis velkendte, men hvad med den østrigske astronom Hanns 
Horbinger, som i 1913 påstod, at der ikke eksisterer stjerner. Mælkevejen er ifølge Horbinger i 
stedet en stor ring af planetstore isklumper, som omgiver Solsystemet. Det vi opfatter som 
stjerner, er i virkeligheden Solens lys, som bliver reflekteret fra disse utallige isbjerge. 

Eller hvad med franskmanden Charles Fourier (1772-1837) som anerkendte Newton, blot med 
den forskel, at det ikke er tyngdekraften, som holder planeterne i kredsløb om Solen. Fourier 
mente i stedet, at planeterne, månerne og stjernerne er levende væsener, som holdes på plads 
afen indbyrdes seksuel tiltrækningskraft. 

Et tredje eksempel er Gerald Heard (1887-1971), som i 1950 benyttede den megen omtale af de 
mystiske flyvende tallerkener til at postulere, at de viste sig i stort tal på netop denne tid, fordi 
de kom fra Mars, hvor de intelligente beboere gennem mange århundreder havde holdt øje med 
Jorden. Atombomberne i 1945 udgjorde en alvorlig trussel mod marsboernes levevilkår, idet støv fra eksplosionerne havde fundet vej til Mars, 
hvor det blokerede for Solens lys og dermed forhindrede plantevækst. Marsboerne var nemlig en slags super-bier, der ligesom deres jordiske 
fætre levede af nektar. Denne trussel skulle derfor elimineres. 

Der omtales mange andre eksempler. S. D. Tucker har gjort et stort stykke arbejde for at finde så mange som muligt, og som nævnt i 
indledningen udgør noter og litteraturhenvisninger en væsentlig del af bogens 320 sider. Helt præcist er der 938 noter og 117 
litteraturhenvisninger! For en dansk læser er det en uoverkommelig og umulig opgave at finde frem til disse. Man må derfor stole på, at 
forfatteren selv har læst de 117 bøger fra ende til anden og er loyal mod sine kilder. 

Et sted går det dog galt. S. D. Tucker skriver, at Kepler fik inspirationen til sin roman Somnium („Drømmen", som handler om en månerejse), 
medens han arbejdede som assistent for Tycho Brahe på Ven i Øresund. Meget betegnende er der ingen kildehenvisning til denne påstand. 
Kepler var aldrig i Danmark. Han og Tycho mødtes for første gang i Prag i februar 1600, tre år efter Tycho havde forladt Danmark. Hvorvidt 
forfatteren tager sig sine friheder i andre forhold, skal være usagt. 

Uanset denne lille lapsus - og måske andre - er Space Oddities anbefalelsesværdig. Hvis man vil vide noget om astronomi og rumfart, får man 
måske mere ud af at høre astronauten Chris Hadfields fortolkning af David Bowies originale Space 

Oddity: www.voutube.com/watch7v-KaOC9danxNo . Hvis man derimod vil vide, hvorfor sølvpapirhatte er så udbredte i visse kredse, er bogen 
et must. 


S. D. Tucker 


S.D. Tucker: „Space Oddities - Our Strange 
Attempts to Explain the Universe", 320 
sider. Amberlev Publishinq Limited 2017 


Glæd dig til den 12. oktober! 

Den 12. oktober 2017 udkommer SUFOI's store jubilæumsbog UFO'er - Myter og viden med 204 gennemillustrerede 
sider. Læs mere her. 



























